Maria-sama ga miteru

**Maria-sama ga miteru** (マリア様がみてる), tunnetaan myös lyhenteellä **Marimite** (マリみて), on Oyuki Konnon yuri -light novel -sarja, josta on tehty myös manga ja anime. Sarjassa seurataan Lillianin katolisen tyttölukion oppilaita ja heidän välilleen kehittyviä ihmissuhteita. Sarjassa keskitytään seuraamaan erityisesti koulun *Yamayurikai*ksi kutsutun oppilaskunnan jäsenten elämää.

Kevytromaanisarja alkoi japanilaisessa Cobalt-lehdessä vuonna 1997. Tähän mennessä osia on ilmestynyt jo 37. Sarjasta on tehty 8-osainen manga, 4 kautta käsittävä anime sekä live-action -elokuva.

## Tarina

Maria-sama ga miterun tarina on hyvin henkilöpainotteinen. Se keskittyy kuvaamaan henkilöiden välisiä ihmissuhteita niinkään juonesta välittämättä. Lillianin tyttökoulussa on käytössä *sœur*-järjestelmä, jossa ylempiluokkalainen (*grande sœur*, isosisko) voi ottaa alempiluokkalaisen (*petite sœur*, pikkusisko) suojatikseen.

Sarjan alussa lukion ensimmäistä luokkaa käyvä Fukuzawa Yumi törmää Neitsyt Marian patsaan äärellä toisluokkalaiseen Ogasawara Sachikoon, joka suoristaa hänen kaulahuiviaan. Eräs Yumin koulutoveri, Takeshima Tsutako, nappasi tapahtuneesta kuvan ja näyttää sitä myöhemmin Yumille. Hän pyytää saada esittää kuvan muille koulun tulevilla festivaaleilla ja Yumin on saatava sitä varten Sachikon hyväksyntä. Yumi tapaakin Sachikon uudestaan ja tämä ottaa hänet lopulta pikkusisarekseen. Koska Sachiko on koulun oppilaskunnan jäsen, näin ollen myös Yumi pääsee tutustumaan sen muihin jäseniin. 

## Yamayurikai

Lillianin koulun oppilaskunnassa eli Yamayurikaissa (*Vuoristoliljakerho*) on kolme ruusujen mukaan nimettyä kuntaa: *Rosa Chinensis*, *Rosa Gigantea* ja *Rosa Foetida*. Kussakin on korkeintaan kolme jäsentä. Vanhimpia jäseniä kutsutaan Ruusuiksi (Rosa) ja he ovat oppilaskunnan johdossa. Rosan paikka periytyy usein suoraan Rosan pikkusiskolle, jota kutsutaan ranskankielisellä termillä *en bouton*, "nupussa".

Rosien pikkusiskot, en boutonit, joita voidaan puhutella kuntansa mukaan esim. *Rosa Chinesis en bouton*, ovat oppilaskunnan epävirallisia jäseniä. He auttavat isosiskojaan ja toteuttavat näiden tekemät päätökset. En boutonien täytyy olla alemmalla luokalla kuin isosiskojensa ja yleensä he perivät kuntansa johtajan paikan oppilaskunnassa.

Boutonien pikkusiskoja kutsutaan termillä *en bouton petite sœur*, pitemmän kaavan mukaan kuntansa mukaan esim. *Rosa Chinesis en bouton petite sœur*. Heidän tehtävänsä on auttaa isosiskojaan, siivota oppilaskunnan tiloja ja keittää teetä ja valmistaa välipaloja Yamayurikaille. Kun en boutoneista seuraavana vuonna tulee Rosia, heidän pikkusiskoistaan tulee automaattisesti en boutoneita.

Yamayurikait kokoontuvat oppilaskunnalle erityisesti tarkoitetussa koulun pihamaalla olevassa rakennuksessa, jota kutsutaan nimellä *Bara no Yakata* (Ruusukartano).

Yamayurikait ja heidän *petite sœur*insa Yumin eri kouluvuosina:

## Kevytromaanit

Oyuki Konno julkaisi vuonna 1997 Maria-sama ga Miteru -novellin tytöille suunnatussa Cobalt-lehdessä. Novellin menestys sai hänet hänet tekemään Maria-sama ga Miterusta kevytromaanisarjan. Ensimmäinen osa julkaistiin 24. huhtikuuta 1998 ja kuvituksesta vastasi Reine Hibiki. Tähän mennessä kirjoja on julkaistu 37 osaa. Myöhemmin Konno on julkaissut lisää sarjaan liittyviä novelleja, jotka ovat sittemmin päässeet osaksi hänen kevytromaanejaan. Sarjaa on käännetty saksaksi nimellä *Rosen unter Marias Obhut*.

## Manga

Manga-adaptaation on piirtänyt Satoru Nagasawa ja se julkaistiin tytöille suunnatussa Margaret -mangalehdessä vuosina 2003-2007, jolloin mangaa ehdittiin julkaista 8 osaa. Mangan julkaiseminen aloitettiin kuitenkin uudestaan vuonna 2010. Kuten kevytromaanitkin, myös mangaa on käännetty saksaksi.

## Anime

Animea on julkaistu kolme kolmentoista jakson kautta, joiden lisäksi on viiden jakson pituinen OVA. Ensimmäinen kausi alkoi 7.1.2004. Ensimmäinen kausi käsittää kuuden ensimmäisen kevytromaanin tapahtumat ja toinen seitsemännestä osasta yhdenteentoista. Näiden jälkeen julkaistiin OVA, jonka tapahtumat sijoittuvat suoraan toisen kauden jälkeen. Neljäs kausi esitettiin vuonna 2009.  

## Hahmot

### Rosa Chinensis-suku

**Mizuno Youko** (水野 蓉子, *Mizuno Yōko*) 
:Mizuno Youko on Rosa Chinesis Yumin ensimmäisenä kouluvuotena ja Sachikon *grande sœur*. Youko on rauhallinen ja luotettava persoona, joka osaa pitää ohjat käsissään. Hänen suurin unelmansa on ennen valmistumistaan nähdä Ruusukartano täynnä tavallisia oppilaita.

**Ogasawara Sachiko** (小笠原 祥子, *Ogasawara Sachiko*) 
:Sarjan alussa Sachiko käy toista luokkaa ja ottaa Yumin *petite sœur*ikseen. Sachiko on elegantti, hankala ja sulkeutunut persoona, jolla on toisaalta myös herttainen puolensa. Hän inhoaa miehiä, mutta on silti valmistuttuaan joutumassa naimisiin serkkunsa kanssa. Hän tulee rikkaasta perheestä eikä aina ymmärrä tavallisia ihmisiä ja Yumi yrittääkin opettaa häntä olemaan vapaantuneemmin kuin yleensä. Sachiko välittää Yumista ja yrittää suojella tätä parhaansa mukaan. Heille sattuu kuitenkin monia väärinymmärryksiä, sillä he eivät puhu toisilleen ongelmistaan. Toisena vuonna Sachikosta tulee Rosa Chinesis.

**Fukuzawa Yumi** (福沢 祐巳, *Fukuzawa Yumi*)
:Yumi on sarjan päähenkilö. Hän käy sarjan alussa ensimmäistä luokkaa ja Sachiko ottaa hänet *petite sœur*ikseen. Myöhemmin Yumista tulee tämän seuraaja. Yumi on luonteeltaan melko pelokas ja epävarma, koulussa hän ei ole missään aineessa erityisen hyvä vaan keskikastia. Epävarmuudestaan huolimatta hän on hyvin eloisa henkilö, sillä hänen tunteensa paistavat aina suoraan hänen kasvoiltaan.

### Rosa Gigantea-suku

**Satou Sei** (佐藤 聖, *Satō Sei*) 
:Sei on sarjan alussa Rosa Gigantea. Hän on sarjan äänekkäin ja räväkin henkilö. Hän mielellään kiusoittelee ja koettelee muiden ihmisten hermoja. Leikkisän ulkokuoren alla Sei on kuitenkin hyvin viisas ja välittävä persoona. Hänen kouluaikaansa on mahtunut myös tragedioita. Aikaisemmin Seitä ei kiinnostanut mikään, eikä hän ollut ollenkaan leikkisä. Toisena vuonna hän oli palavasti rakastunut erääseen koulutoveriinsa Kubo Shioriin, joka rikkoi hänen sydämensä lähtemällä Lillianista ryhtyäkseen nunnaksi. 

**Todou Shimako** (藤堂 志摩子, *Tōdō Shimako*)
:Shimako on Sein *petite sœur*, josta tulee myöhemmin tämän seuraaja. Sarjan alussa Shimako käy ensimmäistä luokkaa ja hän on ykkösluokkalaisista kaikista kaunein ja ihailluin. Shimakon on vaikea tehdä päätöksiä ja aluksi hän epäröi, pitäisikö hänen edes ryhtyä Rosa Giganteaksi Sein valmistuttua, sillä hän ei koe olevansa johtajatyyppiä. Toisena vuotenaan hänen on myös vaikeaa löytää itselleen *petite sœuria*.

**Nijou Noriko** (二条 乃梨子, *Nijou Noriko*)
:Norikosta tulee Shimakon *petite sœur*, kun he tapaavat toisensa kirsikkapuiden alla. Noriko on luonteeltaan hyvin temperamenttinen ja onkin Shimakoon verrattuna aivan tämän vastakohta. Hän on hyvin kiinnostunut buddhalaisesta taiteesta ja päätyikin Lillianin katoliseen tyttökouluun vain odottamattomien sattumusten kautta.

### Rosa Foetida-suku

**Torii Eriko** (鳥居 江利子, *Torii Eriko*)
:Eriko on sarjan alussa Rosa Foetida ja Rein *grande sœur*. Hän on hyvin lahjakas ja osaa melkein mitä vain, vaikka onkin melko omituinen. Eriko on yksi kunnioitetuimmista Yamayurikain jäsenistä.

**Hasekura Rei** (支倉 令, *Hasekura Rei*)
:Rei on Erikon *petite sœur*, josta tulee myöhemmin Rosa Foetida. Häntä pidetään koko koulun miehekkäimpänä henkilönä, sillä hän vaikuttaa hyvin poikamaiselta, vaikka onkin oikeastaan hyvin lempeä persoona. Hän on hyvin huolehtivainen omaa *petite sœur*iaan, Yoshinoa, kohtaan, sillä tämä sairastaa paljon.

**Shimazu Yoshino** (島津 由乃, *Shimazu Yoshino*)
:Yoshino on Rein *petite sœur* ja serkku. He ovat myös toistensa naapureita. Yoshino sairastaa paljon ja Rei huolehtii hänestä alituiseen. Yoshino on Rein tavoin melko poikamainen, vaikka ei näytäkään yhtä paljon pojalta kuin tämä. Heidän suhteensa on melko kivinen, sillä kun Yoshino pääsee leikkaukseen ja hänen vointinsa alkaa kohentua, hän haluaisi alkaa elää itsenäisemmin, mutta Rei tahtoisi edelleen vain suojella häntä.  

## Aiheesta muualla
*Sarjan viralliset sivut  
*Right Stufin/Nozomin Maria-sama ga miteru -sivut  
*Maria-sama ga miteru Anime News Networkissä